Jurinová, Erika, podpredsedníčka NR SR (2014-10-30):
Ďakujem pekne. Vážená pani predsedajúca, páni ministri, kolegyne, kolegovia, teda dúfam, že pánovi poslancovi Hlinovi nebude vadiť, že to čítam, a pritom určite tvrdím, že tomu verím, čo budem čítať. Možnože niekedy budem aj osobná, ale to, čo som si vlastne už vypočula, aj keď zoberiem do úvahy to, ako sme boli nabádaní aj kolegom zo SMER-u, aby sme boli korektní a aby sme slušne rozprávali, tak vidím, že, bohužiaľ, je to aj v jeho rodnom klube hádzanie hrachu o stenu. A ešte by som povedala, že určite tých dôvodov na odvolanie sa nájde oveľa viac. Kolegovia vypichli dva, ktoré podľa mňa naozaj morálne a eticky kolú veľmi oči. Ja sa zameriam skôr na iné témy, ktoré rovnako ako predstavil klub KDH, ktoré, si myslia, že sú takisto dôvodom na odvolanie, rovnako si myslím aj ja, že to, čo poviem, že je takisto na zamyslenie a považujem to aj za dôvody, pre ktoré si myslím, že pán minister práce, sociálnych vecí by už nemal zotrvať na svojom mieste. Thomas Sowell, americký ekonóm, veľmi múdro povedal, že sociálny štát nie je o sociálnom blahobyte veľkých más, ale o veľkom egu elít. Ja to pre istotu zopakujem. Sociálny štát nie je o sociálnom blahobyte veľkých más, ale o veľkom egu elít, a toto sa naozaj potvrdzuje zvlášť na našej vláde. Dnes teda sme sa stretli, aby sme odvolávali ministra, bohužiaľ, výsledok je viac ako pravdepodobný. Ale potvrdzujem, že podľa slov možno ide aj jemu o sociálne blaho, ale podľa činov určite nejde o sociálne blaho a prosperitu jemu zverených občanov, ale len o blaho úzkeho okruhu ľudí a straníckych elít. Pán minister je totiž veľmi, veľmi prorodinne založený. No iba dovtedy, kým ide o príslušníkov jeho politickej rodiny. Za všetko spomeniem prvú kauzu. Firma brata bratislavského poslanca SMER-u Martina Borguľu, tejto firme vyplatil na rok dopredu nájomné za kancelárie, ktoré väčšinou boli prázdne. Ide o sumu 900-tisíc eur. Deväťstotisíc eur za priestory, ktoré sa väčšinou nevyužívali! Pán minister Richter prehlásil, že firme Borguľovcov mohol vyhovieť, lebo pred minuloročnými Vianocami mal dosť neminutých peňazí. Dosť neminutých peňazí, prečo by sme nepomohli kamarátovi? Vianočný darček si zaslúži. Keď na chvíľku opomeniem túto jeho slabosť na rodinu, prípadne ak by sme sa možno pozerali na podivné získavanie titulov na školách vedených jeho kamarátmi, budeme sa venovať chvíľku opäť jeho práci. Pán minister minulý rok sľuboval, že vytvorí 2-tisíc pracovných miest za 10 mil. eur, ktoré mal zaplatiť Brusel. Áno, počuli sme tu veľmi hutný príspevok pána ministra aj pána premiéra, ktorý obhajoval všetko, čo hovoril. Áno. Prečo by mal o sebe rozprávať zlé veci, keď môže hovoriť o sebe len dobre. To je úplne prirodzené. Takže vlastne my sme tu na to, aby sme nezabudli na to, čo naozaj nie je celkom správne. Samozrejme, pánovi ministrovi, ako sme už uviedli, neleží na srdci blaho občanov alebo mladých ľudí, ale blaho záujmových skupín. Združenie autodopravcov úspešne lobovalo, aby miesta boli vytvorené v doprave. Čiže mladí ľudia mali pracovať ako vodiči autobusov či kamiónov. O tieto miesta však, ako si pamätáte, vôbec nebol záujem. Podarilo sa vytvoriť len 17 takýchto miest. A celý projekt skončil riadnym fiaskom. A fiaskom je aj to, ako skončili ďalšie peniaze na dotované pracovné miesta, teraz spomeniem kauzu, o ktorej sa tu veľmi často rozpráva, 23-tisíc euro pre exekútorský úrad vedený Rudolfom Krutým. Človekom, ktorý pracoval v nebankovej spoločnosti Pohotovosť a neskôr túto spoločnosť ako exekútor zastupoval. A tu sa naozaj uzatvára kolobeh, kolobeh úžery. Kolobeh, ako ožobráčiť ľudí, o ktorých sa naozaj pán minister má veľmi dobre starať podľa jeho slov. Koleso chudoby sa tu naozaj veľmi rýchlo a často uzatvára a zamotáva. Pri tejto príležitosti by som možnože reagovala na pani poslankyňu Vaľovú, ktorá dáva do pomeru dotácie alebo peniaze, ktoré boli rozdané aj inými vládami, napríklad vládou Radičovej na absolventskú prax. Mne to príde čudné, pretože ako keby ste všetci zabudli, že pred rokom sa menil zákon o službách zamestnanosti, kde ste stanovili výbory zamestnanosti, ktoré jediné majú právo rozhodovať o tom, komu tieto prostriedky budú udelené. Takže tu úmyselne, vedome presne ten výbor aj ľudia, ktorí boli v ňom, aj keď boli súčasťou tripartity, presne vedeli, komu tieto peniaze idú, a s radosťou zasa im ich poskytli. V predchádzajúcom prípade, za iných vlád tieto peniaze po stanovení podmienok sa prideľovali automaticky tým, ktorí o ne požiadali. Takže ten rozdiel pri prideľovaní príspevkov vtedy a dnes je markantný v tom, že výbor zamestnanosti presne rozhodol, komu tieto peniaze dá, a rozhodol sa aj pre exekútora Krutého. Keď sme už pri nebankových spoločnostiach, kolega Hlina systematicky upozorňuje na vaše konanie, pán minister, v oblasti podporovania úžery. Sociálna situácia občanov je dnes ešte žalostnejšia a viac ako inokedy sú vystavení nečinnosti exekutívy a dostávajú sa skutočne do siete úžerníckych firiem. Toto však chce viac ako len silné slová, to chce zásadné opatrenia, ktoré by ste mali práve vymyslieť, pán minister. Samozrejme, nie opatrenia v zmysle, že ešte pridáme zástupcovi nebankovej spoločnosti do vrecka spomínaných 23-tisíc z peňazí daňových poplatníkov, ale také opatrenia, aby ľudia nemuseli byť odkázaní na činnosť úžery a aby činnosť úžerníckych firiem bola na Slovensku obmedzená. Všetky opatrenia, ktoré ste doteraz prijali ohľadom úžerníckych firiem z ktorejkoľvek dielne, či z dielne ministra práce, či z dielne ministra spravodlivosti, sa stále ukazujú ako neúčinné, a nijako tomu nepomáhate. Tieto opatrenia však neboli prvé ani posledné. Ministerstvo uskutočňuje len čiastkové kroky na zamestnávanie určitých znevýhodnených skupín. Ak, pravda, nepočítame medzi zásadné zmeny vyššie dane, vyššie odvody pre podnikateľov, zmenu Zákonníka práce, zákon o kolektívnom vyjednávaní, čiže opatrenia, ktoré však na trh práce pôsobia kontraproduktívne. Navyše len zákon o sociálnom poistení ste za svojej vlády menili 10-krát. Sami uznajte, že kto sa v tomto chaose môže vyznať. Určite občania nie, podnikateľom to ide tiež veľmi ťažko. A tieto zmeny, ktoré som teraz čítala, všetky spôsobujú zhoršujúci sa trh práce. Ovplyvňujú trh práce negatívnym spôsobom. A tu chcem pripomenúť, že ak dnes hovoríte o vytváraní pracovných miest, sú to pracovné miesta na služby a sám viete, že tieto pracovné miesta sú oveľa, oveľa lacnejšie, ako keď chcete vytvoriť pracovné miesto v priemysle. A ruku na srdce. Kto je hlavným producentom, v úvodzovkách, pracovných miest? Mal by to byť štát alebo práve trh, ktorý je tvorený podnikateľmi? Sám by ste si odpovedali, že určite alebo vlastne neviem, vaše zmýšľanie a myslenie možnože by tak podľa toho, čo usudzujem, že by ste aj povedali, že najlepšie by bolo, keby pracovné miesta vytváral štát. Ja sa s týmto vaším videním však neviem stotožniť. Pán minister, tvrdíte, že bojujete o každé jedno pracovné miesto, čo takisto podľa mňa nie je pravda. Nechcete predsa prijať napríklad návrh kolegu Kadúca, ktorý chcel umožniť uvoľnenie pracovných miest v štátnej sfére, na ktorých pôsobia už dôchodkovo zabezpečení zamestnanci. Keď sme sa naposledy rozprávali, akože naozaj prehodili sme pár viet, povedali ste, že by sa to veľmi neoplatilo, že ide asi len, neviem presne to číslo, 10-, 11-tisíc pracovných miest. Jedenásťtisíc pracovných miest sa vám zdá málo? Čiže ak sa vrátime k zamestnaniu starších, štát týmto zamestnancom bude i naďalej platiť dvakrát. Dôchodok plus plat v štátnej sfére. Neviem, akú to má logiku. Keď hovoríme o pracovných miestach a o systémových opatreniach pre mladých ľudí, zdá sa mi, že na ministerstve sociálnych vecí pravá ruka nevie, čo robí ľavá. Alebo inak povedané, pán minister nemá celkom svojich ľudí pod kontrolou. Ako by som si ináč mohla vysvetliť, že na jednej strane nám z dielne ministerstva prichádzajú návrhy o tom, že je potrebné podporovať mladých ľudí na trhu práce, hovoríme to spoločne s Európskou komisiou, hovoríme o tom, že kvalita systémov vzdelávania a odbornej prípravy na Slovensku je nedostatočne prepojená s trhom práce, a z toho istého ministerstva vyjdú dva dokumenty, ktoré už pred chvíľočkou spomínal aj pán Brocka, akčný plán rodovej rovnosti a stratégia rodovej rovnosti, týmto dokumentom sa nebudem už tak podrobne venovať ako pán Brocka a zdieľam zhruba myšlienky, o ktorých hovoril. Tiež si to myslím, že sú v mnohých veciach tieto dokumenty veľmi škodlivé. Na druhej strane vidím aj pozitíva, ktoré môžu priniesť lepšie podmienky pre ženy. Ale takisto sa obávam, tak ako on, že môžu byť rozvracačom rodín, keby som to možnože veľmi hrubo povedala. Takže na jednej strane hovoríme o tej zamestnanosti mladých, na druhej strane prijímame dokumenty, ktoré navrhujú, aby sa podporovala akreditácia vysokoškolských študijných odborov zameraných na rodovú rovnosť. Pán minister, rozmýšľali ste nad tým, že kde sa takíto ľudia vôbec uplatnia? Alebo viete o tom, že aj toto obsahuje dokument, o ktorom hovoril dlhšie pán Brocka? Videli ste už na trhu práce pracovnú ponuku na obsadenie pracovného miesta expert na rodovú rovnosť? Priznám sa, ja naozaj nie. A ak, bolo to miesto jedno za štyri roky? Možnože na vašom ministerstve, keďže naozaj kladiete veľký dôraz na tento odbor na vašom ministerstve, možno tam nájdu uplatnenie mnohí. Osobne si myslím, že ani nie. Takže neviem, či plánujete takýchto absolventov umiestniť v jednom veľkom sociálnom podniku, ktorý je pod vaším vedením, teda ministerstvo práce sociálnych vecí, a pripomínam, že štúdium takýchto ľudí nezaplatí nikto iný iba znova občania Slovenskej republiky. No a pokiaľ ide o spravovanie vášho ministerstva, pobúrenie vyjadrujeme nielen my poslanci dnes, teda nielen tak, ako si myslí pán Jarjabek, že my si tu robíme šou. Hlúpu šou ešte, ak by som teda doplnila, ale vyjadruje to aj občianska spoločnosť. Opäť v súvislosti s dokumentmi, o ktorých sme tu hovorili. Dostala som na vedomie list, v ktorom sa zástupcovia občianskej spoločnosti sťažujú, že podali pripomienky k stratégii rodovej rovnosti a k akčnému plánu rodovej rovnosti, no nik z ministerstva nereagoval a neprejavil záujem o diskusiu s mimovládnymi organizáciami. Takto teda vyzerá spolupráca predstaviteľov štátnej správy s občianskou spoločnosťou vo vašom rezorte. Ľudí, ktorí majú úprimný záujem zlepšiť niektoré, skutočne niektoré z nezmyslov, ktoré sa v týchto dokumentoch nachádzajú, jednoducho ignorujete. Je to hanba. Pán minister, neviete si urobiť na vašom ministerstve poriadok. Vyrábate návrhy, ktoré často idú v rozpore so zdravým rozumom. Ak by som v skratke, myslím, že pani poslankyňa Nicholsonová, ktorú ste tu tiež niektorí poslanci SMER-u riadne znevážili, hovorila o týchto návrhoch. Ja teda len spomeniem zákon o sociálnych službách, ktorý naozaj vyvoláva do dnešných dôb, a ešte vlastne na tejto schôdzi sme preberali poslanecký návrh, ktorý sa snažil opäť zmierniť jednu neprávosť a jednu veľkú chybu, ktorú ste zabudli opraviť, po veľkom, veľkom tlaku organizácie, ktoré poskytujú služby v sociálnej oblasti. Takisto by som mohla spomenúť zákon o sociálnej práci, na ktorý sa sociálni pracovníci veľmi tešili, ale ten dokument, ktorý sme dostali ako prvý, tak bol viac-menej na posmech. Opäť len na tlak, na veľký tlak ľudí, ktorí sa sociálnej práci venujú, ste tie najhrubšie chyby odstránili. Ďalšou dobrou vlastnosťou, dobrou vlastnosťou pána ministra je zhovievavosť. Každý robíme chyby, samozrejme. Keď minulý rok šéf Ústredia práce Marián Valentovič podpísal zmluvu s firmou Agrasor s hodinovou mzdou vyše 11-tisíc eur, pán minister len pokrčil ramenami, že išlo o preklep. No takéto preklepy by sme chceli mať asi na zmluvách všetci. Zdá sa, že minister Richter má slabosť aj na neschopných ľudí. Mám to asi brať tak, že manažéri obsadzujú do riadiacich funkcií vždy sebe podobných? Tu treba spomenúť podnikateľa Martina Ružičku, ktorého pán Richter urobil šéfom ministerského centra vzdelávania, hoci ministerstvo zahraničných vecí pánu Ružičkovi stoplo štátnu podporu pre obavy z plytvania. Pre obavy z plytvania stoplo ministerstvo zahraničných vecí dotáciu tomuto pánovi. Otvorenú náruč našiel na ministerstve práce. Okrem iného pán minister veľmi obľubuje eurofondy, o ktorých sa tu tiež už dnes veľa rozprávalo. Folklórom je už opakovaná rozprávka o tom, že eurofondy sú predsa európske peniaze, akoby sme sa na ne neskladali my sami. A teda využívať sa môžu na čokoľvek, napríklad i na roztomilé samopaše. Jednou z nich bola aj reklama ministerstva práce za 120-tisíc eur na reklamný šot o aktívnom starnutí, kde, ospravedlňujem sa teda za silné slová, ktoré použijem, kde šantiaci starí ľudia premýšľajú pri čaši šampanského o tom, ako zostarnúť. Je to výsmech pre našich dôchodcov. Fakt je to výsmechom. Pokiaľ však ide o eurofondy, táto reklama je len malým výdavkom v porovnaní s ďalšími kauzami pána ministra. A tu sa dostávam aj ku kľúčovému dôvodu nášho návrhu na vyslovenie nedôvery pánovi ministrovi. Najflagrantnejšou drzosťou k daňovým poplatníkom v oblasti európskych prostriedkov je kauza Star EU, akciová spoločnosť. Firma, ktorú na prípravu projektov v roku 2008 na neverejnom stretnutí so starostami a primátormi za SMER odporúčal vtedajší generálny sekretár SMER-u, práve Ján Richter. Tu by som podotkla, že som sa nestačila čudovať na výbore, s akou ľahkosťou pani poslankyňa Tomanová aj s pani poslankyňou Vaľovou, myslím, obhajovali v duchu, však ale vtedy nebol pán Richter ministrom. Vôbec nevadí, že bol vysokým úradníkom strany SMER, a vôbec nevadí, že bol vtedy poslancom. My môžeme podľa vás, podľa vašej logiky, niekoho potrestať len za to, čo sa stalo počas tejto vlády? To je choré! To je úplne choré, takže takýto argument nie je podľa mňa normálny. Vieme teda, že firma predložila 70 ponúk vo verejných obstarávaniach a v sedemdesiatich prípadoch aj vyhrala. Zákazky v tejto firme sú v celkovej hodnote 1 440 000 aj nejaké drobné a čo je dôležité, tak v súčasnosti túto kauzu vyšetruje Národná kriminálna agentúra. Mám pocit, ešte nezaznelo v súvislosti s poškodzovaním záujmov Európskej únie. Okrem kšeftovania s verejným obstarávaním Slovenská republika prišla o sumu vyše 135 mil. eur z rozpočtu Európskej únie kvôli podvodom pri čerpaní eurofondov. Z vládneho materiálu Správy o implementácii a čerpaní štrukturálnych fondov a kohézneho fondu v rámci operačných programov národnostrategického referenčného rámca za obdobie od 1. 1. 2014 do 30. 6. 2014 ďalej vyplýva, že Európska komisia nám pozastavila pre zistené chyby v čerpaní vyplácanie eurofondov vo výške 400 mil. eur, ako všetci viete. Čo ma prekvapilo, je stanovisko vlády, ktoré bolo k týmto zisteniam a návrhu o odvolanie ministra Richtera, si myslím, že je výsmechom všetkých čestných a mysliacich ľudí. V stanovisku vlády sa uvádza, že prostriedky nie sú definitívne čistou stratou a údajne sa budú môcť použiť na ďalšie projekty. Pán premiér, vy nás skutočne máte za takých hlupákov? Kto však preplatí prostriedky, ktoré už boli na neoprávnené projekty vyplatené? No jednoznačne my. A 135 mil. môžeme použiť na ďalšie podobné projekty. Alebo iná citácia zo stanoviska vlády, „pozastavené čiastky sa týkali dopytovo orientovaných projektov“. Pripomínam, že dopytovo orientované projekty sa realizujú na základe vízie na predkladanie projektov a žiadateľ vypracováva a predkladá žiadosť o nenávratný finančný príspevok. A čo tým chcela vlastne vláda povedať? Že nezodpovedné šafárenie v dopytovo orientovaných projektoch sa nikoho netýka? A kto tieto prídavky prideľuje? Kto tieto organizácie a projekty kontroluje? Predsa ministerstvo a jeho jemu podriadené organizácie. V tejto súvislosti v odpovedi na interpeláciu, ktorú sme posielali premiérovi z 10. septembra 2014, predseda vlády uviedol, že nezrovnalosti, kvôli ktorým nám tieto peniaze nebudú preplatené, sa týkajú výberu a hodnotenia projektov, ako aj nesprávnej aplikácie podmienok verejného obstarávania, teda nezrovnalostí, za ktoré plne zodpovedá riadiaci, respektíve sprostredkovateľský orgán. A či sú to dopytovo orientované projekty, alebo akékoľvek iné projekty, je absolútne irelevantné. K firme Star EU sa v stanovisku vlády uvádza, že z vyhraných projektov sa Richterovho rezortu nedotýkal ani jeden. Ale aj tak si myslím, že o to vôbec nejde, ide o morálnu zodpovednosť pána ministra, ktorý odporúčal používať jedinú firmu, ktorá vďaka nečistým praktikám vyhrala všetky verejné obstarávania, v ktorých sa zúčastnila. Či už to boli peniaze z Európskeho sociálneho fondu, alebo iné, je úplne jedno. Pán minister Richter bol tak zjavne organizátorom systému vykrádania eurofondov. A toto je to dôležité. No, pán minister ani pán predseda vlády zjavne nechápu zmysel slov morálna zodpovednosť, napriek tomu, že..., to radšej nechám, jednoducho nepochopili, čo je to tá morálna zodpovednosť, pretože v Nemecku sa odstupuje aj kvôli odpísanému doktorátu. Pani Nicholsonová povedala mnoho prípadov z iných krajín, za čo boli ochotní a schopní, hlavne to, že schopní ministri alebo vlády odstúpiť. No zdá sa, že na Slovensku sa neodstupuje kvôli ničomu. Ako však hovoriť o morálnej zodpovednosti v krajine, kde premiér v priamom prenose oznámi občanom, že jedine tí, ktorí sú spriaznení s politickou stranou SMER, majú šancu urobiť niečo pre svoju obec alebo mesto, dostanú dotáciu, dlhy im budú odpustené. Takéto demokraticky deštruktívne konanie už Žilina pozná z čias, keď tam bačoval pán Slota. Zdá sa, že aj po páde komunizmu a mečiarizmu a po ére slotovizmu takéto praktiky sú stále v kurze, klientelizmus, rodinkárstvo, netransparentný výber a kšeftovanie s dôverou, kšeftovanie s dôverou ľudí. Pán minister, našu dôveru ste stratili a obávam sa, že strácate ju aj vždy podaním každého ďalšieho legislatívneho návrhu, ktorý prinášate do Národnej rady. Ak ste chlap, odstúpite a budete mať možno aj väčší priestor venovať sa svojej širokej rodine, ktorú tak veľmi obľubujete. Takže veľmi radi z nášho klubu podporíme návrh na vaše odvolanie, pán minister.